***Latvian Voices*** (latviešu: *Latviešu balsis*) ir profesionāla *a cappella* grupa no Latvijas. Grupa tika izveidota 2009.gadā Rīgā un kopš tās dibināšanas savu mūziku izpilda, izmantojot tikai savas balsis kā vienīgo mūzikas instrumentu.

Repertuārs
----------

*Latvian Voices* īpašo skanējumu veido pašu dalībnieču, īpaši Lauras Jēkabsones, veidotie aranžējumi un oriģināldziesmas *a cappella*. Lielākais *Latvian Voices* dziedātāju iedvesmas avots ir latviešu tautasdziesma, kas grupas repertuārā ieņem visnozīmīgāko vietu.

Vēsture
-------

Kopš 2009. gada, kad grupa tika dibināta, *Latvian Voices* ir piedalījušās daudzos starptautiskos mūzikas festivālos, konkursos un meistarklasēs, kā arī devušās koncerttūrēs daudzviet Eiropā un ārpus tās. Starp tiem - Uzedomas festivāls un Šlēsvigas-Holšteinas mūzikas festivāls Vācijā, meistarklases pie vadošajām vokālajām grupām Eiropā — *The Hilliard Ensemble* un *The King's Singers*. Jau pavisam drīz pēc grupas izveidošanās sekoja vairākas uzvaras *a cappella* konkursos: 1. vieta klasiskās mūzikas kategorijā un skatītāju simpātiju balva konkursā *vokal.total* Grācā, Austrijā; uzvara konkursā *A CAPPELLA* Leipcigā, Vācijā; čempiona tituls Pasaules Koru olimpiādē Cincinnati, ASV. *Latvian Voices* sniegušas koncertus Itālijā, Spānijā, Francijā, Šveicē, Īrijā, Dienvidkorejā, Amerikā un citviet pasaulē.

Sasniegumi
----------

* **Zelta Mikrofons 2014 Latvija** (labākais vokālās un kora mūzikas albums Klausāmgrāmata "Sounds of Latvian Nature")
* **World Choir Games Cincinnati 2012 (ASV)** pasaules koru olimpiāde (Sieviešu kamerkoru kategorijā zelta pakāpes diploms un čempiona tituls)
* **A cappella 2012 Leipciga** (uzvara konkursā)
* **vokal.total.2011 Grāca** (uzvara klasiskās mūzikas kategorijā un Skatītāju simpātija a cappella konkursā)

Muzikālais simbols
------------------

Pateicoties 2012. gada vasarā iegūtajam čempionu titulam Pasaules Koru olimpiādē, kas norisinājās ASV, *Latvian Voices* tika oficiāli iecelta par 2014. gada Eiropas kultūras galvaspilsētas un Pasaules koru olimpiādes muzikālo simbolu.

Diskogrāfija
------------

* "Sudrabs" (2018)
* Klausāmgrāmata "Sounds of Latvian Nature" otrā redakcija (2017)
* "Mazie skumjie ziemassvētki" (2016)
* "Pāri robežām" (2015)
* "Zeit der Wunder" (2014)
* Klausāmgrāmata "Sounds of Latvian Nature" (2014)
* "Tā Kā Taka" (2011)
* "Seventh Heaven"(2010)
* "Waving World Wide"(2010)

2015. gadā *Latvian Voices* sadarbībā ar Rihardu Zaļupi izdevušas albumu "Pāri robežām". Albumā izmantota elektronika.

2014. gada 10. jūlijā Kalnciema kvartālā, Rīgā tika prezentēta *Latvian Voices* klausāmgrāmata "Sounds of Latvian Nature". Klausāmgrāmatā latviešu fotomākslinieki Andris Eglītis un Jānis Mednis ar fotomirkļiem atainojuši saules ritumu dabā, savukārt *Latvian Voices* mūzika ļauj sajust latviešu folkloras dziļās un maģiskās saknes. "Sounds of Latvian Nature" savieno latviešu tautas dziesmas vokālās grupas interpretācijā ar Latvijas dabas ainavām, tādā veidā atainojot saules ritumu dabā. Grāmata attēlo visu to īpašo, kas pieder Latvijai — četri saulgrieži, četri atšķirīgi gadalaiki, kā arī latviešu tautas zīmes un raksti. Klausāmgrāmatas centrā ir saule, kas simbolizē mūžīgo dzīvību un *Latvian Voices dalībnieces*.

2014. gada novembrī sieviešu *a capella* grupa Latvian Voices, kopā ar puišu *a cappella* grupu Viva Voce, sadarbībā ar Universal Music un vācu komponistu, producentu Rolfu Cukovski izdevuši albumu "Zeit der Wunder" (latviski — "Brīnumu laiks"). "Brīnumu laiks" veidots kā dažādu kultūru un valodu satikšanās *a cappella* kompozīcijās. Kompozīcijas sarakstītas īpaši abu grupu sastāvam. Tas ir muzikāls stāsts par cilvēku, sākot no rudens un ziemas mijas līdz pat pavasara sākumam. Albumā atspoguļotas Ziemassvētku svinēšanas tradīcijas dažādu valstu kultūrās.

Sadarbība
---------

*Latvian Voices* savas pastāvēšanas laikā ir sadarbojušās ar vairākiem dažādu žanru māksliniekiem. To skaitā Renārs Kaupers, Da Gamba, Kaspars Zemītis, Intars Busulis, *Xylem Trio*, Laima Jansone, Ēriks Ešenvalds, DJ RUDD no Latvijas, *The King’s Singers* no Lielbritānijas, Lytos no Spānijas, Viva Voce, *Norddeutsche Sinfonietta* no Vācijas u.c.

Atsauces
--------

1. ↑  «Arhivēta kopija». Arhivēts no oriģināla, laiks: 2016. gada 5. martā. Skatīts: 2015. gada 4. februārī.
2. ↑  «Arhivēta kopija». Arhivēts no oriģināla, laiks: 2015. gada 16. februārī. Skatīts: 2015. gada 4. februārī.
3. ↑  DELFI Kultūra. «'Latvian Voices' koncertā prezentēs klausāmgrāmatu 'Sounds of Latvian Nature'». *delfi.lv*, 2014. gada 1. jūl..
4. ↑  Zeit der Wunder
5. ↑  «Mūzika / Diena». *www.diena.lv*.